PATVIRTINTA

Kazlų Rūdos savivaldybės kontrolieriaus

2020 m. gruodžio 18 d. įsakymu Nr. KĮ-20

**KAZLŲ RŪDOS SAVIVALDYBĖS KONTROLĖS IR AUDITO TARNYBOS**

**2021-2023 METŲ STRATEGINIS VEIKLOS PLANAS**

Kazlų Rūdos savivaldybės kontrolės ir audito tarnyba yra biudžetinė įstaiga, finansuojama iš Kazlų Rūdos savivaldybės biudžeto. Įstaigos savininkas – Kazlų Rūdos savivaldybė. Savininko teises ir pareigas įgyvendinti institucija – Kazlų Rūdos savivaldybės taryba.

Kazlų Rūdos savivaldybės kontrolės ir audito tarnybos veiklos tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas bei patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.

Kazlų Rūdos savivaldybės kontrolės ir audito tarnybos 2021–2023 metų strateginis veiklos planas yra vidutinės trukmės (trejų metų) planavimo dokumentas, kuriame suformuluota institucijos misija, veiklos prioritetai, svarbiausi darbai, nurodomos lėšos jiems įgyvendinti bei numatomi veiklos vertinimo kriterijai.

Kazlų Rūdos savivaldybės kontrolės ir audito tarnybos (toliau tekste – Kontrolės ir audito tarnyba) strateginis veiklos planas susijęs su Kazlų Rūdos savivaldybės strateginiu 2021-2023 metų planu ir atitinka strateginio plano tikslus ir uždavinius.

**MISIJA IR STRATEGINIAI POKYČIAI**

**Įgyvendinant misiją:**

▪ atliekame finansinį (teisėtumo) auditą – audituojamo subjekto finansinių ir biudžeto vykdymo ataskaitų rinkinių, savivaldybės metinių konsoliduotųjų ataskaitų rinkinių ir kitų ataskaitų duomenų, savivaldybės lėšų ir turto valdymo, naudojimo, disponavimo jais teisėtumo ir jų naudojimo įstatymų nustatytiems tikslams vertinimą;

▪ kiekvienais metais iki liepos 15 dienos parengiame ir Savivaldybės tarybos reglamento nustatyta tvarka teikiame Savivaldybės tarybai išvadą dėl pateikto tvirtinti savivaldybės konsoliduotųjų ataskaitų rinkinio;

▪ atliekame veiklos auditą – audituojamo subjekto viešojo ir vidaus administravimo veiklos įvertinimą ekonomiškumo, efektyvumo ir rezultatyvumo požiūriu;

▪ rengiame ir Savivaldybės tarybai teikiame sprendimus priimti reikalingas išvadas dėl savivaldybės naudojimosi bankų kreditais, paskolų ėmimo ir teikimo, garantijų suteikimo ir laidavimo kreditoriams už savivaldybės kontroliuojamų įmonių imamas paskolas, dėl viešojo ir privataus sektoriaus partnerystės sutarčių ir koncesijų bei kitas Vietos savivaldos įstatyme numatytas išvadas;

▪ atliekame kitus tikrinimus, vykdome kontrolės ir prevencijos priemones.

**Veiklos prioritetai**

* Gerinti institucijos veiklos kokybę.

Kontrolės ir audito tarnybai keliami aukšti reikalavimai įpareigoja siekti aukštos darbo kokybės, efektyvinti veiklą esamais resursais, pastoviai kelti profesinę kompetenciją.

* Didinti veiklos rezultatų poveikį.

Siekiame, kad audito rezultatai, pateiktos rekomendacijos dėl veiklos gerinimo turėtų teigiamą poveikį viešojo sektoriaus subjektų veiklos procesams. Tai padeda tinkamai valdyti lėšas ir turtą.

* Viešinti auditų rezultatus.

Visus veiklos rezultatus pristatome visuomenei: svarstome Savivaldybės tarybos kontrolės komiteto posėdžiuose, viešiname savivaldybės interneto svetainėje, spaudoje.

**Pagrindinės teisėkūros iniciatyvos**

Planuojame aktyviai dalyvauti teikiant pasiūlymus dėl savivaldybių kontrolės ir audito tarnybų veiklos teisinio reglamentavimo tobulinimo.

**Veiklos efektyvumo didinimo strateginės kryptys:**

* Atliekamo audito kokybės užtikrinimas.

Didėjant visuomenės lūkesčiams viešajam sektoriui, būtina gerinti auditų kokybę, tobulinti bendradarbiavimo su subjektais ir auditų rezultatų pateikimo formas. Tarptautiniai audito standartai iškelia aukštus reikalavimus atliekamų auditų kokybei. Taikysime efektyvius audito įrodymų rinkimo metodus, optimizuosime naudojamas ir parengsime naujas audito darbo dokumentų formas, siekdami racionaliau išnaudoti audito darbo laiką, stiprinsime statistine atranka pagrįsto audito patikimumo modelio taikymą.

* Audito rezultatų teigiamas poveikis viešojo sektoriaus subjektų veiklos gerinimui.

Siekiame, kad auditų metu pateiktos rekomendacijos būtų įgyvendintos. Tobulinsime rekomendacijų įgyvendinimo stebėsenos procesą, rengsime rekomendacijų įgyvendinimo ataskaitas įvertindami jų poveikį ir teiksime duomenis Savivaldybės tarybai bei visuomenei. Tai padėtų viešojo sektoriaus subjektams gerinti veiklos administravimą ir užtikrinti teisingą bei efektyvų materialinių ir finansinių išteklių valdymą.

* Finansinių ir veiklos auditų skaičiaus lygio išlaikymas.

Pagal žmogiškųjų išteklių galimybes planuosime ir atliksime auditus, sieksime išlaikyti atliekamų auditų skaičiaus turimą (pasiektą) lygį[[1]](#footnote-1).

**Aplinkos analizė**

Išorės audito funkcijų vykdymo galimybės priklauso nuo išorės poveikio. Tam įtakos turi daug veiksnių. Išoriniai veiksniai yra susiję su politine, ekonomine raida ir pokyčiais, vykdomomis reformomis. Šie pokyčiai gali nulemti audito pakraipas, pokyčius ar mastą.

Nepriklausomus auditus galima atlikti aplinkoje, kai auditoriai yra visiškai nepriklausomi nuo besikeičiančių politikų įtakos ir ekonominių veiksnių. Mes bendradarbiaujame su Savivaldybės tarybos kontrolės komitetu, teikiame atliktų auditų rezultatus, aiškiname audito organizavimo procesą ir principus.

Vis dar vyrauja savitas požiūris apie auditą, neretai suniveliuojant audito ir kontrolės funkcijas, norint greito rezultato ,,čia ir dabar“.

Stengiamės, kad viešojo sektoriaus subjektai suprastų teikiamų rekomendacijų svarbą. Siekiame, kad audituojami subjektai įgyvendintų teikiamas rekomendacijas, ištaisytų nustatytus veiklos trūkumus ir vykdytų veiklą teisingai. Tai gali padėti efektyviau panaudoti esamus materialinius ir finansinius išteklius bei orientuoti viešąjį sektorių į veiklos rezultatus ir pateisinti visuomenės lūkesčius.

Kontrolės ir audito tarnyba stengiasi didinti bendrąją kompetenciją. Plėtojame bendradarbiavimą su partneriais Europos aukščiausiųjų audito institucijų lygiu. Dalijamės teoriniais įgūdžiais ir darbo praktika. Tai sudaro galimybę gauti aukščiausių audito institucijų bendrąją patirtį. Taip pat glaudžiai bendradarbiaujame su Valstybės kontrole.

**Vidiniai veiksniai**

Kontrolės ir audito tarnyba auditą atlieka vadovaudamasi Valstybinio audito reikalavimais, metodikomis, kurios parengtos pagal Tarptautinius audito standartus. Audito kokybei keliami aukšti reikalavimai. Jų taikymas susiduria su žmogiškaisiais išteklias, kadangi audito procesas platus. Audito kokybės vertinimus atlieka Valstybės kontrolė.

**Žmogiškieji ištekliai**

Savivaldybės tarybos 2015 metų lapkričio 11 d. sprendimu Nr. TS V(6)-2453 buvo nustatytas didžiausias leistinas pareigybių skaičius Kontrolės ir audito tarnyboje – 2. Kontrolės ir audito tarnybai vadovauja Savivaldybės kontrolierius. Kontrolės ir audito tarnyboje neplanuojamas darbuotojų skaičiaus augimas.

**Valdymo išlaidos**

**1 lentelė**

2021–2023 metų asignavimai ir valdymo išlaidos tūkst. Eur.

|  |  |  |  |
| --- | --- | --- | --- |
| **Programos/**  **priemonės pavadinimas** | **Iš viso, tūkst.Eur** | **Iš jų darbo užmokesčiui, tūkst.Eur** | **Iš jų turtui įsigyti, tūkst.Eur** |
| **05 Savivaldybės veiklos programa** | | | |
| 2019 metų asignavimai | 37,5 | 26,5 | 1,0 |
| 2020 metų asignavimai | 52,4 | 49,6 | - |
| 2021 metų asignavimai | 51,9 | 50,3 | - |
| 2022 metų asignavimai (planuojami) | 52,9 | 51,3 | 1,0 |
| 2023 metų asignavimai (planuojami) | 53,9 | 52,3 | - |

**STRATEGINIS TIKSLAS IR PROGRAMOS ĮGYVENDINIMAS**

**Savivaldybės strateginis tikslas** – pažangi ekonomika ir atvira savivalda (01).

**Savivaldybės strateginį tikslą įgyvendinanti programa –** Savivaldybės veiklos programa (05).

|  |
| --- |
| **Bendroji informacija apie programą** |
| Savivaldybės veiklos programa skirta didinti Kazlų Rūdos savivaldybės valdymo kokybę.  Lietuvos Respublikos Konstitucijoje yra numatyti, jog savivaldos teisė yra laiduojama valstybės teritorijos administraciniams vienetams, kurie per tarybas ir jų sudarytus vykdomuosius organus šias teises įgyvendina. Lietuvos Respublikos vietos savivaldos įstatyme numatyti, jog Savivaldybės funkcijos skirstoma dvi rūšis: į savarankiškąsias funkcijas ir valstybės perduotas savivaldybėms. Įgyvendinant šias funkcijas yra sudaryta savivaldybės veiklos programa. Kazlų Rūdos savivaldybės 2021–2027 metų strateginio plėtros plano 1 prioriteto 1.3 tikslas nurodo, jog reikalinga didinti vietos savivaldos efektyvumą. |
| **Programos (05.01) tikslas:** vietos savivaldos efektyvumo didinimas (1.3). |
| **Programos (05.01.01) uždavinys:** užtikrinti efektyvų viešąjį valdymą bei gerinti administracinių paslaugų kokybę (1.3.1).  Įgyvendinant šį uždavinį, Kontrolės ir audito tarnyba prižiūri, ar teisėtai valdomas ir naudojamas savivaldybės turtas bei patikėjimo teise valdomas valstybės turtas, kaip vykdomas savivaldybės biudžetas ir naudojami kiti finansiniai ištekliai. |
| **Programos uždaviniui (05.01.01) pasiekti vykdoma priemonė P- 05.01.01.03-5 ,,Kontrolės ir audito tarnybos darbo funkcionalumo užtikrinimas“.** Produkto vertinimo kriterijai – atliktų auditų skaičius (vnt.).  **Įgyvendindama šią priemonę, Kontrolės ir audito tarnyba:**  - atlieka išorės finansinį ir veiklos auditą Savivaldybės administracijoje, savivaldybės administravimo subjektuose ir savivaldybės kontroliuojamose įmonėse. Prieš atliekant finansinius auditus, kiekvienais metais parengiama Kazlų Rūdos savivaldybės finansinio (teisėtumo) audito strategija;  - kiekvienais metais iki liepos 15 dienos rengia ir Savivaldybės tarybos reglamento nustatyta tvarka Kontrolės ir audito tarnyba teikia Savivaldybės tarybai išvadą dėl pateikto tvirtinti savivaldybės konsoliduotųjų ataskaitų rinkinio;  - rengia ir Savivaldybės tarybai teikia sprendimams priimti reikalingas išvadas dėl  savivaldybės naudojimosi bankų kreditais, paskolų ėmimo ir teikimo, garantijų suteikimo ir laidavimo kreditoriams už savivaldybės kontroliuojamų įmonių imamas paskolas, išvadas, suteikiančias Savivaldybės tarybai pagrindą tvirtinti koncesijos konkurso sąlygas ir pagrindines koncesijos sutarties sąlygas;  - nustatyta tvarka ir terminais teikia atliktų auditų ataskaitas ir išvadas;  - tobulina audito procesą ir gerina jo kokybę;  - atlieka įstatymuose ir kituose teisės aktuose priskirtas funkcijas. |
| **Produkto vertinimo kriterijai**   |  |  |  |  |  | | --- | --- | --- | --- | --- | | Vertinimo kriterijaus kodas | Tikslų, uždavinių, vertinimo kriterijų pavadinimai ir mato vienetai | Vertinimų kriterijų reikšmės | | | | 2021 metų | 2022 metų | 2023 metų | | P-01 | Kontrolės ir audito tarnybos atliktų finansinių auditų skaičius (subjektų skaičius) | 2 | 3 | 3 | | P-02 | Kontrolės ir audito tarnybos atliktų veiklos auditų skaičius | 1 | 1 | 1 |   **Efekto vertinimo kriterijai**   |  |  |  |  |  | | --- | --- | --- | --- | --- | | Vertinimo kriterijaus kodas | Tikslų, uždavinių, vertinimo kriterijų pavadinimai ir mato vienetai | Vertinimų kriterijų reikšmės | | | | 2021 metų | 2022 metų | 2023 metų | | R-01 | Kontrolės ir audito tarnybos rekomendacijų įgyvendinimas, procentais | 95 | 95 | 95 | | R-02 | Kontrolės ir audito tarnybos rekomendacijų įgyvendinimas, procentais | 95 | 95 | 95 | |  |  |  |  |  | |
| **Programos priemonės** **03.01.01.03 ,,Kontrolės ir audito tarnybos darbo funkcionalumo užtikrinimas“ vykdytojai** – Kontrolės ir audito tarnybos valstybės tarnautojai ir darbuotojai, dirbantys pagal darbo sutartis. |
| **Pareigybių skaičius programos priemonei įgyvendinti –** 2 pareigybės. |

**STRATEGINIO VEIKLOS PLANO ĮGYVENDINIMO STEBĖSENA**

Strategija įgyvendinama pavedant įgyvendinti priemones metinėse darbuotojų užduotyse ar kitais būdais. Už uždavinių ir priemonių įgyvendinimą atsiskaitoma rengiant metinę Kontrolės ir audito tarnybos veiklos ataskaitą, kuri pristatoma Savivaldybės tarybos kontrolės komitetui.

\_\_\_\_\_\_\_\_\_\_\_\_\_\_\_\_\_

1. Finansinio (teisėtumo) audito metu apimti kiekybiškai ir pagal nustatytas rizikas reikšmingus subjektus. Taip pat kalendoriniais metais atlikti ne mažiau nei 1 veiklos auditą. [↑](#footnote-ref-1)